เงินบาทเปิด 29.76/78 ทรงตัว
ธนาคารซีไอเอ็มบี ไทย รายงาน เงินบาทเปิด 29.76/78 ทรงตัว แต่แนวโน้มแข็งค่ามองกรอบ 29.75-29.80
31 ม.ค. 2556

ธนาคารซีไอเอ็มบี ไทย รายงาน เงินบาทเปิด 29.76/78 ทรงตัว แต่แนวโน้มแข็งค่ามองกรอบ 29.75-29.80
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 29.76/78 บาท/ดอลลาร์ ทรงตัวเท่ากับปิดตลาดเย็นวานนี้ โดยมีแรงซื้อแรงขายในตลาดที่สมดุลกัน ทำให้มีแรงดึงไม่ให้เงินบาทเคลื่อนไหวในระดับต่ำ 
"ระหว่างวันเรามองว่าน่าจะแข็งค่า เพราะว่าภูมิภาคแข็งค่าไปเยอะ และวันนี้ยังคงมีเงินทุนไหลเข้ามาอยู่"นักบริหารเงินกล่าว 
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 90.99/91.02 เยน/ดอลลาร์ จากระดับ 91.33/35 เยน/ดอลลาร์ ส่วนเงินยูโรอยู่ที่ระดับ 1.3566/3569 ดอลลาร์/ยูโร ปรับตัวแข็งค่าจากระดับ 1.3530/3532  ดอลลาร์/ยูโร
นักบริหารเงิน ประเมินกรอบการเคลื่อนไหวของเงินบาทในวันนี้ไว้ระหว่าง 29.75-29.80 บาท/ดอลลาร์ 
ทั้งนี้ จากการประชุมของธนาคารกลางสหรัฐ (เฟด) มีมติคงอัตราดอกเบี้ยระยะสั้น (fed funds rate) ที่ระดับ 0-0.25% และย้ำว่าจะคงอัตราดอกเบี้ยที่ระดับต่ำเป็นพิเศษจนกว่าอัตราว่างงานจะลดลงต่ำกว่าระดับ 6.5% และจะยังคงซื้อพันธบัตรรัฐบาลสหรัฐเพิ่มเติมในวงเงินรวมทั้งสิ้น 8.5 หมื่นล้านดอลลาร์/เดือน